Ministrstvo za delo, družino, socialne zadeve in enake možnosti objavlja na podlagi 76. člena Zakona o zaposlitveni rehabilitaciji in zaposlovanju invalidov (Uradni list RS, št. 16/07 – uradno prečiščeno besedilo, 87/11, 96/12-ZPIZ-, 98/14 in 18/21) in 4. člena Pravilnika o letnih nagradah za dobro prakso na področju zaposlovanja invalidov (Uradni list RS, št. 18/17 in 23/17 – popr.; v nadaljnjem besedilu: Pravilnik)

**JAVNI NATEČAJ**

**ZA PODELITEV LETNIH NAGRAD ZA DOBRO PRAKSO NA PODROČJU ZAPOSLOVANJA INVALIDOV ZA LETO 2020**

**1.**

Nagrada za dobro prakso na področju zaposlovanja invalidov (v nadaljnjem besedilu: letna nagrada) se podeljuje enkrat letno kot posebna oblika družbenega priznanja delodajalcem za dobro prakso na področju zaposlovanja invalidov v Republiki Sloveniji. Letno nagrado v imenu Republike Slovenije podeljuje minister, pristojen za invalidsko varstvo.

Prejemniku letne nagrade se podeli listina, s katero pridobi pravico do uporabe promocijskega logotipa »INVALIDOM PRIJAZNO PODJETJE.«

**2**.

Letno se podeli do šest nagrad delodajalcem in to po eno nagrado v naslednjih skupinah organizacij oziroma gospodarskih družb:

1. organizacija (zavod, ustanova, društvo),
2. mikro in mala družba,
3. srednja družba
4. velika družba
5. invalidsko podjetje,
6. zaposlitveni center.

**3**.

Za prejemnika letne nagrade lahko predlog vložijo delodajalci s sedežem v Republiki Sloveniji. Kandidati za letno nagrado morajo izpolnjevati merila za podelitev nagrad in sicer:

* število in delež zaposlenih invalidov (ustvarjanje novih delovnim mest in ohranjanje obstoječih delovnih mest za invalide, enakovredno plačilo invalidom, enake možnosti kariernega razvoja, vlaganja v izobraževanja in prekvalifikacije ipd),
* fizična in psihosocialna dostopnost (arhitektonska dostopnost objektov delodajalca, prilagoditve delovnega mesta, zagotavljanje prilagojenega transporta, fleksibilnost pri zagotavljanju delovnih mest invalidom, odnos delovnega okolja do invalidov ipd.),
* spodbujanje poklicne in zaposlitvene rehabilitacije invalidov ter programov za ohranjanje zaposlitve in vrnitve invalidov na delo,
* širši družbeni vpliv (sodelovanje z invalidskimi organizacijami, strokovna promocija procesov vključevanja invalidov v delovno okolje, osveščanje in promoviranje zaposlitvenih možnosti invalidov in enakopravnega vključevanja v družbo ipd.),
* inovativnost pri zagotavljanju enakih možnosti za zaposlovanje, zagotavljanje drugega ustreznega dela in ohranjanje zaposlitve invalidov (inovativni procesi prilagoditve delovnih procesov, projekti z visoko dodano vrednostjo na področju zaposlovanja invalidov ipd.).

Prejemnik letne nagrade ne more biti delodajalec iz 5. člena Pravilnika.

**4.**

Predlog za podelitev letne nagrade mora vsebovati izpolnjen obrazec, ki je objavljen na spletni strani Ministrstva za delo, družino, socialne zadeve in enake možnosti pod rubriko Javna naročila/javni razpisi. Predlog mora vsebovati poleg splošnih podatkov jasno in obširno utemeljitev predloga predlagatelja za letno nagrado v skladu s posameznimi točkami meril za podelitev letnih nagrad.

**5.**

Predloge je treba poslati s priporočeno pošiljko v skladu s 5. členom Pravilnika na Združenje izvajalcev zaposlitvene rehabilitacije v Republiki Sloveniji – ZIZRS, Linhartova cesta 51, Ljubljana, s pripisom na ovojnici: **»Javno naročilo za podelitev nagrade za dobro prakso na področju zaposlovanja invalidov za leto 2020«, najkasneje do 2. avgusta 2021.**

Šteje se, da je prijava prispela pravočasno, če je oddana zadnji dan s priporočeno pošiljko.

**6**.

Podelitev letnih nagrad delodajalcem bo 29. septembra 2021 v okviru letnega strokovnega izobraževanja REHA dnevi 2021 v Portorožu.

V besedilu javnega natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.

**MINISTRSTVO ZA DELO, DRUŽINO, SOCIALNE ZADEVE IN ENAKE MOŽNOSTI, REPUBLIKE SLOVENIJE**